P6_TA(2006)0051

Κατάσχεση οχημάτων από τις ελληνικές αρχές

Ψήφισμα του Ευρωπαϊκού Κοινοβουλίου σχετικά με την κατάσχεση οχημάτων από τις ελληνικές αρχές (2005/2005(INI))

Το Ευρωπαϊκό Κοινοβούλιο,

- έχοντας υπόψη τις πολυάριθμες αναφορές που έχουν υποβληθεί στο Ευρωπαϊκό Κοινοβούλιο σχετικά με την κατάσχεση οχημάτων από τις ελληνικές αρχές, καθώς και τον πολύ σημαντικό αριθμό επίσημων καταγγελιών που έχουν καταχωρηθεί από την Επιτροπή,

- έχοντας υπόψη το άρθρο 21 της Συνθήκης ΕΚ το οποίο παρέχει σε κάθε πολίτη της Ένωσης το δικαίωμα υποβολής αναφοράς προς το Ευρωπαϊκό Κοινοβούλιο σύμφωνα με τις διατάξεις του άρθρου 194,

- έχοντας υπόψη το άρθρο 194 της Συνθήκης ΕΚ το οποίο παρέχει στους πολίτες της Ένωσης, καθώς και σε κάθε φυσικό ή νομικό πρόσωπο που κατοικεί ή έχει την καταστατική του έδρα σε κράτος μέλος, το δικαίωμα να υποβάλλουν, ατομικά ή από κοινού με άλλους πολίτες ή πρόσωπα, αναφορά στο Ευρωπαϊκό Κοινοβούλιο για θέμα που υπάγεται στους τομείς δραστηριοτήτων της Κοινότητας και το οποίο τους αφορά άμεσα,

- έχοντας υπόψη την οδηγία 83/182/ΕΟΚ του Συμβουλίου της 28ης Μαρτίου 1983 για τις φορολογικές ατέλειες που εφαρμόζονται στο εσωτερικό της Κοινότητας στις προσωρινές εισαγωγές ορισμένων μεταφορικών μέσων [1],

- έχοντας υπόψη την απόφαση του Δικαστηρίου των Ευρωπαϊκών Κοινοτήτων της 12ης Ιουλίου 2001 στην υπόθεση C-262/99 Λουλουδάκη [2],

- έχοντας υπόψη την προσφυγή που ασκήθηκε ενώπιον του Δικαστηρίου των Ευρωπαϊκών Κοινοτήτων στις 26 Μαρτίου 2004 στην Υπόθεση C-156/04 Επιτροπή κατά Ελλάδας [3],

- έχοντας υπόψη το άρθρο 192, παράγραφος 1, του Κανονισμού του,

- έχοντας υπόψη την έκθεση της Επιτροπής Αναφορών (A6-0394/2005),

A. λαμβάνοντας υπόψη τα σημαντικά θέματα και τα σοβαρά προβλήματα που θέτουν οι αναφέροντες και υπενθυμίζοντας ότι το Δικαστήριο των Ευρωπαϊκών Κοινοτήτων έχει ήδη υπογραμμίσει ότι "το δικαίωμα οδήγησης οχήματος έχει αντίκτυπο στην πραγματική άσκηση των δικαιωμάτων που συνδέονται με την ελεύθερη κυκλοφορία των προσώπων στην Ευρωπαϊκή Ένωση" [4],

B. λαμβάνοντας υπόψη ότι οι αναφέροντες πληρούσαν τους όρους για απαλλαγή, που ορίζονται στην οδηγία 83/182/EΟΚ, ιδίως από τον φόρο κύκλου εργασιών, από τους ειδικούς φόρους κατανάλωσης και κάθε άλλο φόρο κατανάλωσης όσον αφορά τις προσωρινές εισαγωγές οχημάτων με κινητήρα από το ένα κράτος μέλος στο άλλο , δεδομένου ότι όλοι είχαν τη "συνήθη κατοικία" τους, δηλαδή τον τόπο στον οποίο διαμένουν τουλάχιστον 185 ημέρες ανά ημερολογιακό έτος λόγω προσωπικών και επαγγελματικών δεσμών, σε κράτος μέλος εκτός της Ελλάδας,

Γ. λαμβάνοντας υπόψη ότι οι αναφέροντες ήταν σε θέση να αποδείξουν με κατάλληλο τρόπο τον τόπο της συνήθους κατοικίας τους, όπως με το δελτίο ταυτότητάς τους ή με άλλο έγκυρο έγγραφο ,

Δ. λαμβάνοντας υπόψη ότι η επιβολή ειδικής διοικητικής κύρωσης, και ιδίως προστίμων που καθορίζονται κατ' αποκοπήν βάσει του μοναδικού κριτηρίου του κυβισμού του οχήματος, χωρίς να λαμβάνεται καθόλου υπόψη η ηλικία του, και ενός αυξημένου δασμού που μπορεί να ανέλθει σε ποσό δεκαπλάσιο του τελωνειακού δασμού, δεν συμβιβάζεται με την κοινοτική αρχή της αναλογικότητας,

E. έχοντας κατά νου τις υποχρεώσεις των θεσμικών οργάνων της Ευρωπαϊκής Ένωσης και των κρατών μελών έναντι των πολιτών τους, όπως αυτές ορίζονται στις Συνθήκες,

1. εκφράζει τη μεγάλη του ανησυχία, διότι όσον αφορά τις συγκεκριμένες περιπτώσεις που μνημονεύονται στις αναφορές, οι ελληνικές αρχές δεν εφάρμοσαν την απαλλαγή που ορίζεται στην οδηγία 83/182/EΟΚ·

2. σημειώνει ότι, παρόλα αυτά, οι ελληνικές τελωνειακές αρχές ισχυρίστηκαν ότι οι αναφέροντες ευθύνονταν για φοροδιαφυγή ή απόπειρα φοροδιαφυγής και παράλειψη τήρησης των διατυπώσεων που ορίζει ο ελληνικός τελωνειακός κώδικας· σημειώνει επίσης ότι οι αναφέροντες υποχρεώθηκαν να καταβάλουν αυξημένο δασμό που ανέρχεται σε ποσό δεκαπλάσιο του τελωνειακού δασμού·

3. θεωρεί ότι τα διοικητικά μέτρα στο σύνολό τους, τα οποία αποφάσισε να λάβει η Ελλάδα ως πρόσφορα στον τομέα των τελωνειακών παραβάσεων και τα οποία, όσον αφορά τους αναφέροντες, οδήγησαν σε κυρώσεις που ανέρχονται σε ποσό πολλαπλάσιο της αρχικής αξίας κτήσης του οχήματος, παρεμποδίζουν την ελεύθερη κυκλοφορία των εμπορευμάτων και των προσώπων·

4. έχει επίγνωση του γεγονότος ότι ελλείψει εναρμόνισης της κοινοτικής νομοθεσίας στον τομέα των εφαρμοστέων κυρώσεων, όταν δεν τηρούνται οι όροι που προβλέπονται από τους κανόνες που θεσπίζονται βάσει αυτής της νομοθεσίας, τα κράτη μέλη διαθέτουν εξουσία να επιλέγουν τις κυρώσεις που κρίνουν κατάλληλες· θεωρεί, ωστόσο, ότι τα κράτη μέλη πρέπει να ασκούν αυτή την εξουσία σύμφωνα με το κοινοτικό δίκαιο και τις γενικές του αρχές, και κατά συνέπεια σύμφωνα με την αρχή της αναλογικότητας·

5. έχει επίγνωση του γεγονότος ότι η επιλογή κύρωσης κατά την αντιμετώπιση των παραβάσεων όσον αφορά την προσωρινή εισαγωγή ορισμένων μεταφορικών μέσων αποτελεί θέμα του εθνικού δικαίου, όπως και το ζήτημα της διαπίστωσης κατά πόσο πρέπει να λαμβάνεται υπόψη η καλή πίστη του παραβάτη· θεωρεί, ωστόσο, ότι προκειμένου να διευκολυνθεί η άσκηση των ελευθεριών που εγγυώνται οι Συνθήκες, πρέπει να λαμβάνεται υπόψη η καλή πίστη του παραβάτη κατά τον καθορισμό της κύρωσης που θα του επιβληθεί, στην περίπτωση που ανακύπτουν δυσκολίες για τον καθορισμό των εφαρμοστέων κανόνων·

6. σημειώνει ότι έχει δεσμευθεί, κατασχεθεί και εκπλειστηριασθεί πολύ σημαντικός αριθμός οχημάτων, γεγονός το οποίο θεωρεί ασυμβίβαστο με τις αρχές του Χάρτη των Θεμελιωδών Δικαιωμάτων της Ευρωπαϊκής Ένωσης, και ιδίως με τον Τίτλο VI "Δικαιοσύνη" του Χάρτη, και το οποίο δεν δικαιολογείται από τις υπερισχύουσες επιταγές της καταστολής και της πρόληψης, εφόσον ληφθεί υπόψη η σοβαρότητα της παράβασης· παρατηρεί ότι, όπως έχει επισημάνει το Δικαστήριο κατά το παρελθόν, σε περίπτωση "παράτυπης" κυκλοφορίας ενός οχήματος σε κράτος μέλος, υπάρχουν άλλοι τρόποι τιμωρίας της παρατυπίας, διαφορετικοί από την κατάσχεση·

7. θεωρεί ότι η κατάσχεση των οχημάτων και το γεγονός ότι οι αναφέροντες στερούνται της χρήσης τους για πολλά χρόνια αντιβαίνουν στα δικαιώματα της ιδιοκτησίας και της ελεύθερης κυκλοφορίας και ότι οι αναφέροντες έχουν δικαίωμα να λάβουν την ενδεδειγμένη αποζημίωση, λαμβανομένης υπόψη της ζημίας που προκλήθηκε στα βιοποριστικά μέσα και στην υπόληψή τους·

8. παροτρύνει τις ελληνικές αρχές να εκπληρώσουν χωρίς καθυστέρηση τις υποχρεώσεις της Ελληνικής Δημοκρατίας που απορρέουν από τη Συνθήκη και να συμμορφωθούν με τους κανόνες που ορίζονται στην κοινοτική νομοθεσία και ιδίως στην οδηγία 83/182/EΟΚ, ώστε η Επιτροπή να μπορεί να αποσύρει την προσφυγή·

9. αν οι ελληνικές αρχές παραλείψουν να προβούν στις ανωτέρω ενέργειες, ζητεί από την Επιτροπή να προχωρήσει χωρίς καθυστέρηση με την προσφυγή της κατά της Ελληνικής Δημοκρατίας·

10. αναθέτει στον Πρόεδρό του να διαβιβάσει το παρόν ψήφισμα και τη σχετική έκθεση της αρμόδιας επιτροπής στο Συμβούλιο, στην Επιτροπή και στην ελληνική κυβέρνηση και το ελληνικό κοινοβούλιο.

[1] ΕΕ L 105 της 23.4.1983, σ. 59. Οδηγία όπως τροποποιήθηκε τελευταία από την Πράξη Προσχώρησης του 2003.

[2] [2001] ECR I-5547.

[3] ΕΕ C 106 της 30.4.2004, σ. 47.

[4] Απόφαση στην Υπόθεση C-193/94 Skanavi και Χρυσανθακόπουλος, [1996] ΕCR I-929, παράγραφος 36.

--------------------------------------------------